b'\n_START_ARTICLE_\nRado Bohinc\n_START_SECTION_\n\xc5\xbdivljenjepis\n_START_PARAGRAPH_\nLeta 1971 je diplomiral na Pravni fakulteti v Ljubljani. Zaposlil se je v Metalki. Leta 1976 je opravil pravosodni izpit in se zaposlil v Gospodarski zbornici Slovenije. Leta 1986 je doktoriral na Pravni fakulteti v Ljubljani. Leta 1988 je postal minister za gospodarstvo SFRJ, a je celotna vlada odstopila v nekaj mesecih. Pozneje je opravil diplomatski izpit, a ni prevzel nobenega diplomatskega polo\xc5\xbeaja._NEWLINE_Po osamosvojitvi Slovenije je ustanovil Socialdemokratsko unijo, ki se je pozneje pridru\xc5\xbeila Zdru\xc5\xbeeni listi socialnih demokratov (ZLSD). Leta 1992 je bil izvoljen v 1. dr\xc5\xbeavni zbor Republike Slovenije. 25. januarja 1993 je bil imenovan za ministra za znanost in tehnologijo RS, tako da ni mogel opravljati funkcije poslanca. Mesto poslanca je ponovno zasedel od 7. februarja 1996, ko je odstopil z ministrskega sede\xc5\xbea; poslanski mandat mu je prenehal 15. februarja 1996._NEWLINE_Nato je prevzel vodstvo Slovenskega raziskovalnega in\xc5\xa1tituta za management in predaval na razli\xc4\x8dnih fakultetah. Leta 1996 je odstopil s polo\xc5\xbeaja predsednika sveta ZLSD zaradi neuspeha na dr\xc5\xbeavnozborskih volitvah tega leta. Leta 1997 je ustanovil Ob\xc4\x8danski forum. V tem \xc4\x8dasu je bil tudi gostujo\xc4\x8di profesor na Univerzi v San Diegu in na Univerzi na Dunaju. Leta 1999 je prejel Fulbrightovo \xc5\xa1tipendijo, tako da je en semester pre\xc5\xbeivel na Univerzi Kalifornije, Los Angeles._NEWLINE_Leta 2000 je neuspe\xc5\xa1no nastopil na dr\xc5\xbeavnozborskih volitvah tega leta, decembra istega leta pa je postal minister za notranje zadeve Republike Slovenije._NEWLINE_V letih od 2007 do 2011 je bil rektor Univerze na Primorskem (nasledil ga je Dragan Maru\xc5\xa1i\xc4\x8d).'